32006D0146
L 055/44
JURNALUL OFÍCIAL AL UNIUNII EUROPENE
DECIZIA COMISIEI
din 21 februarie 2006
privind anumite măsuri de protecție în legătură cu anumiți lilieci de fructe, câini și pisici provenind din (Peninsula) Malaezia și din Australia
[notificată cu numărul C(2006) 417]
(Text cu relevanță pentru SEE)
(2006/146/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/496/CEE a Consiliului din 15 iulie 1991 de stabilire a principiilor privind organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (1), în special articolul 18 alineatul (1),
întrucât:
(1)
Decizia 1999/507/CE a Comisiei din 26 iulie 1999 privind anumite măsuri de protecție față de anumiți lilieci de fructe, câini și pisici provenind din (Peninsula) Malaezia și din Australia (2) a fost modificată de mai multe ori și în mod substanțial (3). Este necesar, pentru mai multă claritate și pentru o mai bună înțelegere, să se procedeze la codificarea deciziei menționate.
(2)
Principalele cerințe de sănătate animală care trebuie îndeplinite de statele membre la importul din țări terțe de câini, pisici și alte animale sensibile la rabie sunt prevăzute de Directiva 92/65/CEE a Consiliului din 13 iulie 1992 de definire a cerințelor de sănătate animală care reglementează schimburile și importurile în Comunitate de animale, material seminal, ovule și embrioni care nu se supun, în ceea ce privește cerințele de sănătate animală, reglementărilor comunitare speciale prevăzute în anexa A la Directiva 90/425/CEE (4), punctul I. Cu toate acestea, certificarea sanitar-veterinară nu este încă armonizată.
(3)
Australia și, respectiv, Malaezia au declarat cazuri fatale de boală Hendra și boală Nipah la om.
(4)
Liliecii din specia Pteropus sunt considerați gazde naturale ale virusului bolii Hendra și sunt suspectați a fi rezervorul virusului bolii Nipah. Cu toate acestea, aceste mamifere nu manifestă nici un semn clinic al bolii și pot găzdui antigenul viral în prezența anticorpilor neutralizatori.
(5)
Liliecii de fructe sunt importați ocazional din unele țări terțe. Până la stabilirea cerințelor de sănătate animală care se aplică în Comunitate la importul de lilieci de fructe provenind din țări terțe, pare necesară introducerea anumitor măsuri de protecție împotriva bolilor Hendra și Nipah.
(6)
Boala Hendra poate fi transmisă de pisici, iar câinii și pisicile pot contracta boala Nipah. Expunerea la fiecare din aceste virusuri stimulează seroconversia la animalele bolnave sau convalescente, care poate fi detectată prin teste de laborator.
(7)
Prezența acestei zoonoze în țările menționate anterior poate să reprezinte un pericol pentru persoanele și animalele receptive din Comunitate.
(8)
Este necesar să se adopte măsuri de protecție la nivel comunitar în ceea ce privește importul de câini, pisici și lilieci de fructe provenind din (Peninsula) Malaezia și din Australia.
(9)
Cu toate acestea, boala Hendra, care trebuie în mod obligatoriu notificată în conformitate cu legislația australiană, nu a mai fost semnalată în Australia din 1999. Prin urmare, nu trebuie cerut nici un test de laborator pentru pisicile importate din Australia.
(10)
Din motive de claritate, trebuie luate măsuri pentru a permite tranzitul câinilor și pisicilor prin aeroporturile internaționale din Malaezia.
(11)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
(1) Importurile de lilieci din specia Pteropus provenind din (Peninsula) Malaezia și din Australia sunt interzise.
(2) Prin derogare de la alineatul (1) și fără a aduce atingere dispozițiilor din Directiva 92/65/CEE, liliecii din specia Pteropus pot fi importați în următoarele condiții:
(a)
animalele sunt originare din colonii ținute în captivitate;
(b)
animalele au fost izolate în unități de carantină cel puțin șaizeci de zile;
(c)
animalele au fost supuse unui test, cu rezultat negativ, de seroneutralizare sau unui test ELISA autorizat pentru detectarea anticorpilor împotriva virușilor bolilor Hendra și Nipah, efectuat într-un laborator autorizat pentru aceste teste de către autoritățile competente pe probe de sânge prelevate de două ori într-un interval de 21-30 de zile, a doua probă fiind prelevată în termen de 10 zile înainte de export.
Articolul 2
(1) Importurile de câini și pisici din (Peninsula) Malaezia sunt interzise.
(2) Prin derogare de la alineatul (1), pisicile și câinii pot fi importați în următoarele condiții:
(a)
animalele nu au fost în contact cu porci timp de cel puțin 60 de zile înainte de export;
(b)
animalele nu au fost ținute în exploatații în care au fost confirmate cazuri de boală Nipah în ultimele 60 de zile;
(c)
animalele au fost supuse unui test, cu rezultat negativ, ELISA de captură IgG efectuat într-un laborator autorizat pentru detectarea anticorpilor împotriva virușilor bolii Nipah de către autoritățile sanitar-veterinare competente, pe o probă de sânge prelevată în termen de 10 zile înainte de export.
(3) Interdicția prevăzută la alineatul (1) nu se aplică câinilor și pisicilor aflați în tranzit, cu condiția ca aceștia să rămână în perimetrul unui aeroport internațional.
Articolul 3
(1) Importurile de pisici din Australia sunt interzise.
(2) Prin derogare de la alineatul (1), pisicile pot fi importate cu condiția ca animalele să nu fi fost ținute în exploatații în care au fost confirmate cazuri de boală Hendra în ultimele 60 de zile.
(3) Interdicția prevăzută la alineatul (1) nu se aplică pisicilor aflate în tranzit, cu condiția ca acestea să rămână în perimetrul unui aeroport internațional.
Articolul 4
Decizia 1999/507/CE se abrogă.
Trimiterile la decizia abrogată se înțeleg ca trimiteri la prezenta decizie și se interpretează în conformitate cu tabelul de corespondență din anexa II.
Articolul 5
Prezenta decizie se adresează statelor membre.
Adoptată la Bruxelles, 21 februarie 2006.